I Mariagerfjord Kommune vil man oprette et kor for lungesyge borgere

Øvelser med vejrtrækningen, stemmen og kroppen er noget af det, de lungesyge borgere får mulighed for at prøve kræfter med i Mariagerfjord Kommune. Her opretter de nemlig et nyt lungekor. Det er Mariagerfjord Kulturskole og Lungeforeningen, som med støtte fra Mariagerfjord Kommune nu opretter koret for borgere med lungesygdommen KOL. Sang motionerer området omkring lungerne og kan samtidig give glæde og dermed øge livskavliteten for de syge borgere. Det viser initiativer med lungekor fra andre kommuner. - Alle gode tilbud og netværk til mennesker med KOL og andre lungesygdomme er meget velkomne. Det er med til at sikre, at vi griber en stor gruppe mennesker, som har hårdt brug for hjælp, og tilbyder dem muligheden for et bedre liv med deres lungesygdom, -siger Anne Brandt, direktør i Lungeforeningen. Det er gratis for lungesyge at medvirke i koret. Der er opstart den 3. marts i Kulturskolehuset i Hobro.